ફરીથી આરામ અને કામ. એક વખત સળંગ ચાર દિવસ સુધી દરરોજ આવા હુમલા આવ્યા. એને ખાવા સાથે કોઈ સંબંધ ન હતો. ઘણી વખત શરીરમાં ખાંડ ઘટી જાય તો નબળાઈ આવે છે પણ મારાં આટલાં વર્ષોમાં કોઈને આવી નબળાઈ પછી ઊંઘ આવે અને બે કલાક પછી નોર્મલ થઈ જાય એવું જોયું નથી. કદાચ બીજા તબીબોએ પણ જોયું નહીં હોય એટલે જ મુશ્કેલીઓ હતી… બીજાં રક્ત પરીક્ષણો કરાવ્યાં. મને થયું કે કોઈ વખત શરીરમાં ઈન્સ્યુલિનનો સ્ત્રાવ અનિયમિત રીતે – ઓછાવત્તા પ્રમાણમાં થાય છે, જેને ‘ઈરેટિક સિક્રીશન’ કહે છે. આમ થાય તો તો શરીરમાં ખાંડ ઘટી જાય અને નબળાઈ આવે એટલે એને માટે પરીક્ષણો કરાવ્યાં અને એક આશ્ચર્ય ! પૅન્ક્રિયાસ, જ્યાંથી ઈન્સ્યુલિનનો સ્ત્રાવ થાય છે એના એક ઘટક, સી. પેપ્ટાઈડનું પ્રમાણ વધુ આવ્યું અને એ સાથે ઈન્સ્યુલિનનું પ્રમાણ પણ. આનાં બે જ કારણો હોઈ શકે – એક મારા પૅન્ક્રિયાસમાં નાની નાની નિર્દોષ કૅન્સરની ગાંઠ હતી. ભલે નિર્દોષ (બીનાઈન) કૅન્સર પણ કૅન્સર તો ખરું જ ને ?